**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.08.2020, ora 08.00 – 29.08.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 29.08.2020, ora 07.00**

**RÂURI**

Debitele au fost în scădere uşoară, exceptând râurile din bazinele hidrografice: Crasna, Barcău, Vedea, Rm. Sărat, Putna, Bârlad, bazinele mijlocii și inferioare ale Argeșului și Ialomiței, afluenții Prutului și cele din Dobrogea, unde au fost staționare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someşul Mic, Arieş, Bârzava, cursurile superioare ale Carașului și Trotușului, cursurile mijlocii și inferioare ale Begăi și Timișului și mai mici (10-30% din normalele lunare) pe râurile din bazinele: Bârlad, Rm. Sărat şi Jijia și unii afluenți ai Argeșului (Vâlsan, Râul Doamnei).

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în scădere uşoară, exceptând râurile din bazinele hidrografice:Tur, Crasna, Barcău, Vedea, Argeș, Ialomița, Rm. Sărat, Putna, Bârlad, afluenții Prutului, afluenții Oltului inferior și cele din Dobrogea, unde vor fi relativ staţionare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 28.08 – 29.08.2020 a fost în scădere, având valoarea de 3800 m3/s, sub media multianuală a lunii august (4300 m3/s).

În aval de Porţile de Fier debitele au fost în scădere..

Debitul la intrarea în ţară (secţiunea Baziaş) va fi staţionar (3800 m3/s).

În aval de Porţile de Fier debitele vor fi în scădere.

**2.** **Situația meteorologică în intervalul 28.08.2020, ora 09.00 – 29.08.2020, ora 06.00**

**ÎN ŢARĂ**

Vremea a fost frumoasă, dar călduroasă îndeosebi în zonele de câmpie din vest, sud și sud-est, cu totul izolat caniculară la amiază în centrul Munteniei. Cerul a fost mai mult senin, iar vântul a suflat slab și moderat, cu ușoare intensificări pe crestele montane. Temperaturile maxime s-au încadrat între 23 de grade la Ocna Șugatag și 35 de grade la București-Filaret, iar la ora 06 temperatura aerului avea valori cuprinse între 5 grade la Toplița și Joseni și 25 de grade la Oravița și Moldova Nouă. Izolat, dimineața și noaptea, în depresiuni a fost ceață.

Observații: De ieri dimineață, de la ora 06.00, au fost în vigoare 2 atenționări cod galben pentru fenomene meteorologice periculoase imediate, emise după cum urmează: 1 de SRPV Cluj-Napoca și 1 de SRPV Sibiu.

**LA BUCUREŞTI**

Vremea a fost călduroasă, caniculară la amiază în centrul orașului. Cerul a fost mai mult senin, iar vântul a suflat slab şi moderat. Temperatura maximă a fost de 33 de grade la Afumați și Băneasa și 35 de grade la Filaret, iar la ora 06.00 se înregistrau 15 grade la stația meteo Băneasa, 16 grade la Afumați și 17 grade la Filaret.

**3. Prognoza meteorologică în intervalul 29.08.2020, ora 09.00 – 30.08.2020, ora 09.00**

**ÎN ŢARĂ**

Vremea va fi călduroasă, caniculară la amiază în zonele de câmpie și podis, unde disconfortul termic va fi accentuat și indicele temperatură-umezeală va depăși ușor pragul critic de 80 de unități. Temperaturile maxime vor fi cuprinse între 26 de grade pe litoral și 37 de grade în Muntenia și Oltenia. Cerul va fi mai mult senin, iar vântul va sufla slab și moderat, cu unele intensificări ziua în estul, sud-estul și în vestul țării, dar și în zona de munte, cu viteze mai mari pe creste. Temperaturile minime vor fi cuprinse între 13 și 23 de grade, mai scăzute în estul Transilvaniei. Noaptea vor fi condiții de ceață în zonele joase de relief.

**LA BUCUREŞTI**

Vremea va fi caniculară la amiază, disconfortul termic va fi accentuat, iar indicele temperatură-umezeală (ITU) va depăși ușor pragul critic de 80 de unități. Cerul va fi mai mult senin, iar vântul va sufla slab și moderat.

Temperatura maximă va fi de 36...37 de grade, iar cea minimă de 16...18 grade..

1. ***CALITATEA APELOR***

***Administrația Națională Apele Române*** informează despre producerea, la data de 28.08.2020, la ora 12.00 unei poluări accidentale a apei râului Bahlui pe raza municipiului Iași, Pod Tudor Vladimirescu - pod Holboca cu afectarea faunei și florei acvatice și a calității apei. Reprezentanti ai S.G.A.Iasi si A.B.A PRUT-BARLAD în urma deplasării la teren au constatatat evacuări de ape uzate menajere prin colectorul Cacaina în cursul de apă Bahlui. Gura de vărsare a colectorului Cacaina prezintă o culoare gri-albicioasă cu miros specific de ape uzate menajere neepurate. În același timp, s-a constatat faptul că debitul amonte de intrarea în caseta betonată a cursului de apă Cacaina. S-au prelevat probe de apă de Laboratorul A.B.A. Prut Bârlad din următoarele secțiuni:

1. c.a. Cacaina – amonte intrare caseta (50 m);

2. c.a. Cacaina- gura de vărsare în r. Bahlui;

3. r. Bahlui – pod Tudor Vladimirescu, amonte confluenta c.a. Cacaina (50 m);

S-a comunicat operatorului de rețea S.C. APAVITAL S.A. Iași să întreprindă toate acțiunile necesare în vederea sistării/stopării evacuării de ape uzate neepurate în r. Bahlui.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***A.R.B.D.D.*** informează că incendiul izbucnit la data de 23.08.2020, la ora 13.00, în zona localității Sfântu Gheorghe, județul Tulcea, la 3 km V de Canal Cordon Litoral s-a stins de la sine, la 28.08.2020, la ora 05.00. A ars stuf, papura, iarbă uscată pe o suprafață de cca 180 ha. Nu s-au observat mortalități la păsări sălbatice și mamifere. Nu se cunosc cauzele declanșatoare.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**